Απόφαση του Δικαστηρίου (όγδοο τμήμα) της 12ης Φεβρουαρίου 2015 – Επιτροπή κατά Γαλλίας
(Υπόθεση C‑37/14)1(1)
«Παράβαση κράτους μέλους – Κρατικές ενισχύσεις – “Προγράμματα περιόδου εμπορίας” – Τομέας των οπωροκηπευτικών – Ενίσχυση παράνομη και ασυμβίβαστη με την εσωτερική αγορά – Ανάκτηση – Μη εκτέλεση»
1.                     Ενισχύσεις χορηγούμενες από τα κράτη – Ανάκτηση παράνομης ενισχύσεως – Εφαρμογή του εθνικού δικαίου – Προϋποθέσεις – Εφαρμογή διαδικασίας που εξασφαλίζει την άμεση και πραγματική εκτέλεση της αποφάσεως της Επιτροπής (Άρθρα 108 § 2 ΣΛΕΕ και 288, εδ. 4, ΣΛΕΕ· κανονισμός 659/1999 του Συμβουλίου, άρθρο 14 § 3· απόφαση 2009/402 της Επιτροπής) (βλ. σκέψεις 51-57, 61, 64)
2.                     Προσφυγή λόγω παραβάσεως – Αθέτηση της υποχρεώσεως ανακτήσεως των χορηγηθεισών ενισχύσεων – Μέσα άμυνας – Απόλυτη αδυναμία εκτελέσεως – Κριτήρια εκτιμήσεως – Δυσχέρειες κατά την εκτέλεση – Υποχρέωση του κράτους μέλους να προβεί σε ουσιαστικές ενέργειες προς τις οικείες επιχειρήσεις και να προτείνει στην Επιτροπή εναλλακτικές λύσεις που να επιτρέπουν την υπέρβαση τέτοιων δυσχερειών – Υποχρέωση της Επιτροπής και του κράτους μέλους, σε περίπτωση δυσχερειών κατά την εκτέλεση, να συνεργαστούν προς αναζήτηση λύσεως σύμφωνης προς τη Συνθήκη – Μη εμπρόθεσμη λήψη των αναγκαίων μέτρων για την ανάκτηση από τους δικαιούχους της ενισχύσεως που κρίθηκε παράνομη – Παράλειψη (Άρθρο 4 § 3 ΣΕΕ· άρθρα 108 § 2 ΣΛΕΕ και 288, εδ. 4, ΣΛΕΕ· κανονισμός 659/1999 του Συμβουλίου, άρθρο 14 § 3· απόφαση 2009/402 της Επιτροπής) (βλ. σκέψεις 65-67, 69-71, 87, 88, 90 και διατακτ.)
3.                     Προσφυγή λόγω παραβάσεως – Μη τήρηση αποφάσεως της Επιτροπής σχετικά με κρατική ενίσχυση – Μέσα άμυνας – Αμφισβήτηση της νομιμότητας της αποφάσεως – Απαράδεκτο (Άρθρα 108 § 2 ΣΛΕΕ και 263 ΣΛΕΕ) (βλ. σκέψη 77)
4.                     Ενισχύσεις χορηγούμενες από τα κράτη – Ανάκτηση παράνομης ενισχύσεως –Μέθοδοι ανακτήσεως – Συμπεριφορά ιδιώτη πιστωτή – Υποχρέωση προσφυγής σε όλα τα διαθέσιμα ένδικα μέσα συμπεριλαμβανομένης της θέσεως υπό εκκαθάριση του δικαιούχου (Άρθρο 108 § 2 ΣΛΕΕ) (βλ. σκέψεις 83, 84)
Διατακτικό
Το Δικαστήριο αποφασίζει:
1)
Η Γαλλική Δημοκρατία, μη λαμβάνοντας, εντός της ταχθείσας προθεσμίας, όλα τα αναγκαία μέτρα προκειμένου να ανακτήσει από τους δικαιούχους τις ενισχύσεις που κηρύχθηκαν παράνομες και ασυμβίβαστες με την εσωτερική αγορά με το άρθρο 1 της αποφάσεως 2009/402/ΕΚ της Επιτροπής, της 28ης Ιανουαρίου 2009, σχετικά με τα «προγράμματα περιόδου εμπορίας» που έθεσε σε εφαρμογή η Γαλλία στον τομέα των οπωροκηπευτικών [C 29/05 (ex ΝΝ 57/05)], και μη ανακοινώνοντας στην Ευρωπαϊκή Επιτροπή, εντός της ταχθείσας προθεσμίας, τα πληροφοριακά στοιχεία που απαριθμούνται στο άρθρο 4 της αποφάσεως αυτής, παρέβη τις υποχρεώσεις που υπέχει από το άρθρο 288, τέταρτο εδάφιο, ΣΛΕΕ, καθώς και από τα άρθρα 2 έως 4 της εν λόγω αποφάσεως.
2)
Καταδικάζει τη Γαλλική Δημοκρατία στα δικαστικά έξοδα.
1       ΕΕ C 102 της 7.4.2014.